## Uredba o prodaji dionica i poslovnih udjela u trgovačkim društvima u vlasništvu Republike Hrvatske, zavoda i drugih pravnih osoba čiji je osnivač Republika Hrvatska

### NN 64/2011 (10.6.2011.), Uredba o prodaji dionica i poslovnih udjela u trgovačkim društvima u vlasništvu Republike Hrvatske, zavoda i drugih pravnih osoba čiji je osnivač Republika Hrvatska

VLADA REPUBLIKE HRVATSKE

1415

Na temelju članka 34. stavka 1. Zakona o upravljanju državnom imovinom (»Narodne novine«, broj 145/2010), Vlada Republike Hrvatske je na sjednici održanoj 12. svibnja 2011. godine donijela

UREDBU

O PRODAJI DIONICA I POSLOVNIH UDJELA U TRGOVAČKIM DRUŠTVIMA U VLASNIŠTVU REPUBLIKE HRVATSKE, ZAVODA I DRUGIH PRAVNIH OSOBA ČIJI JE OSNIVAČ REPUBLIKA HRVATSKA

I. OPĆE ODREDBE

Članak 1.

Ovom Uredbom propisuju se načini prodaje dionica i poslovnih udjela u trgovačkim društvima, način određivanja početne cijene dionica i poslovnih udjela u trgovačkim društvima prilikom prodaje, postupak i uvjeti odabira ponuda, te posebni uvjeti prilikom prodaje dionica i poslovnih udjela, kao jedan od oblika raspolaganja dionicama i poslovnim udjelima u trgovačkim društvima u vlasništvu Republike Hrvatske, zavoda i drugih pravnih osoba čiji je osnivač Republika Hrvatska, a kojima upravlja Agencija za upravljanje državnom imovinom (u daljnjem tekstu: Agencija).

Članak 2.

Načini prodaje dionica su:

– javna ponuda (inicijalna javna ponuda),

– javno nadmetanje (javna dražba),

– javno prikupljanje ponuda,

– ponuda dionica na uređenom tržištu kapitala,

– preuzimanje dioničkih društava,

– istiskivanje manjinskih dioničara,

– javni poziv za dokapitalizaciju.

Načini prodaje poslovnih udjela su:

– javno nadmetanje (javna dražba),

– javno prikupljanje ponuda,

– javni poziv za dokapitalizaciju.

Prodaja dionica i poslovnih udjela može se provesti i kombinacijom više načina prodaje iz stavaka 1. i 2. ovoga članka.

Članak 3.

Agencija prodaje dionice i poslovne udjele u trgovačkim društvima u skladu sa Zakonom o upravljanju državnom imovinom (u daljnjem tekstu: Zakon), ovom Uredbom te Strategijom i Planom.

Agencija donosi odluku za koje trgovačko društvo će se procijeniti vrijednost društva, odnosno osim procjene vrijednosti društva napraviti i analiza financijskog, pravnog i organizacijskog položaja društva, radi određivanja početne cijene za prodaju dionica i poslovnih udjela.

Članak 4.

Procjenu vrijednosti trgovačkog društva iz članka 3. ove Uredbe, ovisno o udjelu u temeljnom kapitalu društva, izvršit će:

– osoba koja ima odobrenje za obavljanje poslova savjetovanja o strukturi kapitala, poslovnim strategijama i srodnim pitanjima, kao i za savjetovanje i usluge vezane uz spajanja i stjecanja udjela u društvima, sukladno propisima koji uređuju tržište kapitala, kada dionice ili poslovni udjeli u temeljnom kapitalu društva predstavljaju udio veći od 25%;

– osoba koja ima odobrenje za obavljanje poslova savjetovanja o strukturi kapitala, poslovnim strategijama i srodnim pitanjima, kao i za savjetovanje i usluge vezane uz spajanja i stjecanja udjela u društvima sukladno propisima koji uređuju tržište kapitala, kada dionice ili poslovni udjeli u temeljnom kapitalu društva predstavljaju udio veći od 50%, pri čemu mora, osim procjene iz prethodne alineje ovoga članka, napraviti i analizu financijskog, pravnog i organizacijskog položaja društva te izraditi opis društva (infomemorandum) odnosno prospekt, sukladno Zakonu o tržištu kapitala, a kojeg odobrava Hrvatska agencija za nadzor financijskih usluga (u daljnjem tekstu: HANFA);

– Agencija kada dionice ili poslovni udjeli u temeljnom kapitalu društva predstavljaju udio do 25%;

– Agencija ako su troškovi procjene u nerazmjeru s vrijednošću raspoložive imovine društva ili ako troškovi procjene premašuju polovinu knjigovodstvene vrijednosti društva.

Članak 5.

Agencija će na temelju Zakona o javnoj nabavi, za poslove procjene vrijednosti jednog ili više trgovačkih društava odabrati osobu koja ima odobrenje za obavljanje poslova savjetovanja iz članka 4. ove Uredbe, a koja mora ispunjavati sljedeće uvjete:

– da ima najmanje dva stalno zaposlena investicijska savjetnika koji na temelju odobrenja HANFE obavljaju poslove iz članka 4. ove Uredbe;

– da investicijski savjetnici iz prethodne alineje imaju najmanje 2 godine iskustva na poslovima investicijskog savjetnika nakon stjecanja ovlaštenja HANFE;

– da ima reference u obavljanju istih i/ili srodnih poslova.

Agencija može, u slučaju kada je potrebno napraviti analizu financijskog, pravnog i organizacijskog položaja društva, angažirati i pravnog savjetnika i revizorsko društvo, i to putem zasebnih natječaja, ili u sklopu natječaja za osobu definiranu stavkom 1. ovoga članka kojim traži da ona nastupa zajedno u konzorciju s pravnim savjetnikom i po potrebi revizorskim društvom.

Članak 6.

Agencija procjenjuje vrijednost trgovačkog društva radi određivanja početne cijene za prodaju dionica ili poslovnih udjela primjenom pojedinih ili kombinacijom sljedećih metoda procjene:

– temeljem knjigovodstvene vrijednosti,

– temeljem vrijednosti nekretnina,

– temeljem poslovanja društva (EBITDA),

– temeljem tržišne vrijednosti dionica uvrštenih na uređenom tržištu kapitala.

Izabrana osoba iz članaka 4. i 5. ove Uredbe procjenjuje vrijednost trgovačkog društva primjenom metoda procjene vrijednosti društva, uz obvezno obrazloženje konačnog prijedloga početne cijene dionica i poslovnih udjela.

Kad Agencija nije u mogućnosti procijeniti vrijednost trgovačkog društva sukladno stavku 1. ovoga članka (npr. nedostatak relevantne dokumentacije) početna cijena za prodaju dionica i poslovnih udjela bit će jednaka nominalnoj vrijednosti dionica ili poslovnih udjela.

Članak 7.

Nakon procjene vrijednosti trgovačkog društva, odluku o prodaji, načinu prodaje, uvjetima prodaje i početnoj cijeni, ovisno o vrijednosti dionica ili poslovnih udjela sukladno članku 33. Zakona donosi Vlada Republike Hrvatske na prijedlog Upravnog vijeća Agencije, odnosno Upravno vijeće na prijedlog ravnatelja Agencije, odnosno ravnatelj Agencije.

Odluku o posebnim uvjetima prodaje dionica ili poslovnih udjela trgovačkih društava u poteškoćama sukladno članku 34. stavku 4. Zakona donosi Vlada Republike Hrvatske na prijedlog Upravnog vijeća Agencije, bez obzira na nominalnu vrijednost dionica ili poslovnih udjela.

II. PRODAJA DIONICA

Javna ponuda (inicijalna javna ponuda)

Članak 8.

Javna ponuda dionica provodi se kao javni poziv na kupnju, upućen neodređenom ili određenom krugu osoba, prema unaprijed objavljenim uvjetima, u skladu s odredbama Zakona o tržištu kapitala, koje se odnose na ponudu vrijednosnih papira javnosti.

Članak 9.

Agencija će za provedbu javne ponude dionica trgovačkog društva, sukladno Zakonu o javnoj nabavi, angažirati ovlaštenu osobu koja mora imati ovlaštenje HANFE za obavljanje investicijskih usluga provedbe ponude, odnosno prodaje financijskih instrumenata uz obvezu ili bez obveze otkupa.

Agencija može pri izboru ovlaštene osobe iz stavka 1. ovoga članka, za provođenje javne ponude dati prednost ovlaštenoj osobi koja je radila procjenu vrijednosti, odnosno analizu financijskog, pravnog i organizacijskog položaja trgovačkog društva, ukoliko ona zadovoljava uvjete iz stavka 1. ovoga članka.

Članak 10.

Ovlaštena osoba iz članka 9. ove Uredbe dužna je izraditi Plan provedbe javne ponude koji mora sadržavati:

– prijedlog da se kroz javnu ponudu ponude sve ili dio dionica trgovačkog društva,

– količinu ponuđenih dionica,

– ponudbenu cijenu dionica (cjenovni raspon ili jedinstvena cijena),

– vremenski period trajanja javne ponude,

– troškovnik svih aktivnosti (poput promidžbenih, pravnih, revizorskih i sl.) koje je potrebno poduzeti radi provođenja javne ponude sukladno ovoj Uredbi,

– kriterij uspješnosti javne ponude,

– ostale uvjete provođenja javne ponude dionica.

Ovlaštena osoba iz stavka 1. ovoga članka dužna je, osim Plana provedbe javne ponude, izraditi i Prospekt trgovačkog društva čije dionice se prodaju javnom ponudom, sukladno Zakonu o tržištu kapitala, a kojeg odobrava HANFA.

Članak 11.

Agencija će na temelju Plana provedbe javne ponude dionica iz članka 10. ove Uredbe, donijeti odluku o javnoj ponudi kojom će biti određeni svi parametri javne ponude.

Članak 12.

Ovlaštena osoba iz članka 9. ove Uredbe će, nakon provedbe javne ponude dionica, u roku 30 dana od završetka izraditi izvještaj o provedenoj javnoj ponudi koji će sadržavati opis provedenog postupka, troškovnik, analizu potražnje dionica i alokaciju dionica.

Članak 13.

U slučaju neuspjele javne ponude, donijet će se odluka o novoj javnoj ponudi, odnosno promjeni načina raspolaganja.

Javno nadmetanje (javna dražba)

Članak 14.

Javnim nadmetanjem prodaju se dionice trgovačkih društava koje u temeljnom kapitalu društva predstavljaju udio manji od 50% i koje ne kotiraju na uređenom tržištu kapitala u posljednja 24 mjeseca prije donošenja odluke o prodaji.

Javnim nadmetanjem mogu se prodavati i dionice trgovačkih društava koje u temeljnom kapitalu društva predstavljaju udio iznad 50%, a imaju temeljni kapital manji od 750.000,00 kuna, i koje dionice ne kotiraju na uređenom tržištu kapitala u posljednja 24 mjeseca prije donošenja odluke o prodaji.

Javno nadmetanje organizira i provodi Agencija sukladno odluci o prodaji dionica javnim nadmetanjem.

Članak 15.

Agencija će, radi određivanja početne cijene za prodaju dionica, sukladno člancima 4. i 5. ove Uredbe angažirati ovlaštenu osobu, te po potrebi pravnog savjetnika i revizorsko društvo.

Članak 16.

Javno nadmetanje organizirano je u dva kruga.

U prvom krugu utvrđuje se interes za kupnju dionica.

U drugom krugu pozivaju se na kupnju i nadmetanje samo osobe koje su Agenciji u prvom krugu iskazale interes za kupnju dionica i dostavile pismo namjere za kupnju.

Ugovor o prodaji i prijenosu dionica sklapa se s ponuditeljem koji u nadmetanju ponudi najvišu cijenu.

Članak 17.

Prvi krug javnog nadmetanja započinje objavom poziva za iskazivanje interesa za kupnju dionica. Agencija objavljuje poziv za iskazivanje interesa u jednom od visokotiražnih domaćih dnevnih listova, te na web-stranici Agencije.

Poziv za iskazivanje interesa sadrži:

– namjeru Agencije da izvrši javno nadmetanje za prodaju dionica trgovačkog društva,

– naziv i sjedište trgovačkog društva čije se dionice prodaju,

– količinu i postotak udjela ponuđenog paketa dionica u temeljnom kapitalu društva,

– rok za podnošenje pisma namjere za iskazivanje interesa za kupnju dionica,

– odredbu da se danom predaje pisma namjere smatra dan primanja pisma u Agenciji,

– odredbu da pisma namjere podnesena izvan roka nisu valjana,

– odredbu da će se nakon prikupljanja pisma namjere za kupnju dionica svi zainteresirani, koji su u roku dostavili pismo namjere, pozvati na postupak javnog nadmetanja.

Članak 18.

Nakon što se utvrdi lista svih pristiglih pisama namjere, Agencija na temelju izvršene procjene donosi odluku o početnoj cijeni, uvjetima i načinu organizacije postupka javnog nadmetanja za potencijalne ponuditelje koji su dostavili pismo namjere za kupnju dionica trgovačkog društva.

Osobe koje namjeravaju sudjelovati u javnom nadmetanju dužne su uplatiti jamčevinu u iznosu od 10% početne cijene, na račun Agencije, koja mora biti evidentirana na računu Agencije najkasnije 3 dana prije održavanja javnog nadmetanja. U protivnom će se smatrati da je ponuditelj odustao.

Članak 19.

U odluci o početnoj cijeni, uvjetima i načinu organizacije postupka javnog nadmetanja utvrđuje se:

– naziv i sjedište trgovačkog društva čije se dionice prodaju,

– količina i početna cijena dionica koje su predmet javnog nadmetanja te postotak udjela ponuđenog paketa dionica u temeljnom kapitalu društva,

– cjenovni korak nadmetanja,

– rok za podnošenje prijave za sudjelovanje u javnom nadmetanju,

– visinu jamčevine i broj računa na koji se uplaćuje,

– odredbu da najbolji ponuditelj koji odustane od ponude gubi pravo na jamčevinu,

– odredbu o pravu prodavatelja da odustane od prodaje u svako doba prije održavanja javnog nadmetanja, ali najkasnije 3 dana prije održavanja javnog nadmetanja.

Članak 20.

Potencijalni investitori pozvat će se na postupak javnog nadmetanja za kupnju dionica trgovačkog društva za koje su iskazali interes pisanim putem u roku od 15 dana od dana donošenja odluke o prodaji dionica društva javnim nadmetanjem.

Pisani poziv za sudjelovanje u postupku javnog nadmetanja sadrži:

– podatke iz odluke o početnoj cijeni, kako je to navedeno u članku 19. ove Uredbe,

– mjesto, datum i sat održavanja javnog nadmetanja,

– popis obvezne dokumentacije koja se prilaže uz prijavu za sudjelovanje u javnom nadmetanju,

– odredbu da se danom uplate jamčevine smatra dan kada je uplata evidentirana na računu Agencije,

– odredbu da će se u slučaju odustanka prvog najboljeg ponuditelja, najboljim ponuditeljem smatrati ponuditelj koji je ponudio sljedeću najvišu početnu cijenu,

– odredbu o roku vraćanja uplaćene jamčevine neuspješnim ponuditeljima,

– odredbu da se kao dan uplate kupovne cijene smatra dan kada je uplata evidentirana na računu Agencije.

Članak 21.

Svi potencijalni investitori koji su pozvani na postupak javnog nadmetanja dužni su prijaviti sudjelovanje u postupku javnog nadmetanja.

Prijava za sudjelovanje u javnom nadmetanju podnosi se Agenciji putem Obrasca najkasnije 8 dana prije održavanja javnog nadmetanja. Obrazac prijave za sudjelovanje u javnom nadmetanju bit će dostavljen svakom potencijalnom investitoru uz poziv na postupak javnog nadmetanja iz članka 20. ove Uredbe.

Odustanak od sudjelovanja u javnom nadmetanju mora se prijaviti pisanim putem najkasnije 3 dana prije održavanja javnog nadmetanja.

Članak 22.

Prijavi za sudjelovanje u javnom nadmetanju, ponuditelj mora priložiti:

– dokumentaciju koja sadrži osnovne podatke o identitetu ponuditelja uz dostavu odgovarajućih dokaza – preslika važeće osobne iskaznice ili putovnice za domaću i stranu fizičku osobu, izvadak iz sudskog registra za domaću pravnu osobu, odnosno izvadak iz odgovarajućeg domicilnog registra za stranu pravnu osobnu, osobni identifikacijski broj (OIB), potvrda o nekažnjavanju fizičke osobe, odnosno zastupnika pravne osobe, ne starija od 6 mjeseci, podaci za kontakt, punomoć za zastupanje pravne osobe s pripadajućim podacima o identitetu opunomoćene osobe (osobna iskaznica ili putovnica i OIB),

– izvornik ili ovjerenu presliku potvrde o plaćenim porezima i doprinosima koja ne smije biti stariji od 30 dana za domaće pravne osobe,

– dokaz o izvršenoj uplati jamčevine,

– izjavu ponuditelja da u cijelosti prihvaća uvjete javnog nadmetanja.

Članak 23.

Najboljim ponuditeljem smatra se ponuditelj koji ponudi najvišu cijenu.

Najbolji ponuditelj dužan je sklopiti ugovor o prodaji i prijenosu dionica u roku od 8 dana od dana održavanja javnog nadmetanja.

U slučaju odustanka najboljeg ponuditelja od sklapanja ugovora o prodaji i prijenosu dionica ili u slučaju da on ne plati ugovorenu kupovnu cijenu u roku, najboljim ponuditeljem smatrat će se ponuditelj koji je ponudio sljedeću najvišu cijenu.

U slučaju odustanka drugog najboljeg ponuditelja od sklapanja ugovora o prodaji i prijenosu dionica ili u slučaju da on ne plati ugovorenu kupovnu cijenu u roku, organizirat će se novo javno nadmetanje.

Članak 24.

Izabrani ponuditelj dužan je kupovnu cijenu platiti jednokratno, u roku 3 dana od dana sklapanja ugovora o prodaji i prijenosu dionica. Danom uplate smatra se dan kada je uplata evidentirana na računu Agencije.

Članak 25.

Nakon provedbe javnog nadmetanja, izabranom se ponuditelju jamčevina uračunava u kupovnu cijenu.

Ostalim ponuditeljima uplaćena jamčevina bit će vraćena u roku od 15 dana od dana održavanja javnog nadmetanja.

Članak 26.

Ravnatelj Agencije imenuje Povjerenstvo za provedbu javnog nadmetanja.

Povjerenstvo provodi javno nadmetanje, sastavlja izvješće o provedenom javnom nadmetanju na temelju kojeg se sklapa ugovor o prodaji i prijenosu dionica te daje nalog za povrat uplaćene jamčevine neuspješnim ponuditeljima.

Izvješće o provedenom javnom nadmetanju dostavlja se nadležnom tijelu Agencije i objavljuje se na web-stranicama Agencije.

Članak 27.

U slučaju da ne bude iskazan interes za dionice ponuđene na javnom nadmetanju, Agencija će organizirati novo javno nadmetanje po diskontiranoj cijeni ili donijeti odluku o promjeni načina raspolaganja.

Javno prikupljanje ponuda

Članak 28.

Javnim prikupljanjem ponuda prodaju se dionice trgovačkih društava koje u temeljnom kapitalu društva predstavljaju udio veći od 50%, odnosno manji od 50% ukoliko se radi o društvu od posebnog državnog interesa.

Članak 29.

Agencija će, radi određivanja početne cijene za prodaju dionica, sukladno člancima 4. i 5. ove Uredbe angažirati ovlaštenu osobu, te po potrebi pravnog savjetnika i revizorsko društvo.

Članak 30.

Javno prikupljanje ponuda provodi se u dva kruga.

U prvom krugu utvrđuje se interes za kupnju dionica.

U drugom krugu pozivaju se na kupnju samo osobe koje su Agenciji u prvom krugu iskazale interes za kupnju dionica i dostavile pismo namjere za kupnju.

Članak 31.

Prvi krug javnog prikupljanja ponuda započinje objavom poziva za iskazivanje interesa za kupnju dionica. Agencija objavljuje poziv za iskazivanje interesa u jednom od visokotiražnih domaćih dnevnih listova, te na web-stranici Agencije.

Poziv za iskazivanje interesa sadrži:

– namjeru Agencije da izvrši javno prikupljanje ponuda za kupnju dionica trgovačkog društva,

– naziv i sjedište trgovačkog društva čije se dionice prodaju,

– količinu i postotak udjela ponuđenog paketa dionica u temeljnom kapitalu društva,

– rok za podnošenje pisma namjere za iskazivanje interesa za kupnju dionica,

– odredbu da se danom predaje pisma namjere smatra dan primanja pisma u Agenciji,

– odredbu da pisma namjere podnesena izvan roka nisu valjana,

– odredbu da će se nakon prikupljanja pisma namjere za kupnju dionica svi zainteresirani koji su u roku dostavili pismo namjere pozvati na podnošenje obvezujućih ponuda.

Članak 32.

Nakon što se utvrdi lista svih pristiglih pisama namjere, Agencija na temelju izvršene procjene, donosi odluku o početnoj cijeni i provedbi postupka javnog prikupljanja obvezujućih ponuda za potencijalne ponuditelje koji su dostavili pismo namjere za kupnju dionica trgovačkog društva.

Članak 33.

U odluci o početnoj cijeni i provedbi postupka javnog prikupljanja obvezujućih ponuda utvrđuje se:

– naziv i sjedište trgovačkog društva čije se dionice prodaju,

– količina i početna cijena dionica koje su predmet javnog prikupljanja ponuda te postotak udjela ponuđenog paketa dionica u temeljnom kapitalu društva,

– obvezni uvjeti javnog prikupljanja ponuda,

– dodatni uvjeti javnog poziva za prikupljanje ponuda,

– odredba o obveznom otkupu ponudbene dokumentacije,

– rok za podnošenje ponuda za kupnju dionica,

– visina ponudbenog jamstva (bankarska garancija poznate domaće ili strane banke, odnosno uplata jamčevine na račun Agencije),

– odredba o pravu prodavatelja da ne mora prihvatiti niti jednu pristiglu ponudu za kupnju.

Članak 34.

Potencijalni investitori pozvat će se na dostavu obvezujuće ponude za kupnju dionica trgovačkog društva za koje su iskazali interes pisanim putem u roku od 15 dana od dana donošenja odluke o prodaji dionica društva javnim prikupljanjem ponuda.

Pisani poziv za dostavu obvezujuće ponude sadrži:

– podatke iz odluke o početnoj cijeni kako je to navedeno u članku 33. ove Uredbe,

– kratki opis društva s osnovnim podacima o društvu (»teaser«),

– cijenu, način i rok za otkup ponudbene dokumentacije,

– odredbu o obvezi potpisivanja Izjave o povjerljivosti podataka u slučaju otkupa ponudbene dokumentacije,

– način preuzimanja ponudbene dokumentacije,

– pravo ponuditelja da izvrši dubinsko snimanje društva čije dionice se prodaju (»due dilligence«) nakon otkupa ponudbene dokumentacije,

– popis dokumentacije koju ponuditelj mora priložiti svojoj ponudi,

– visinu i način uplate ponudbenog jamstva,

– odredbu da se danom predaje ponude smatra dan primanja ponude u Agenciji,

– odredbu da se nepotpune ponude i ponude podnesene izvan roka neće razmatrati,

– odredbu da se nakon donošenja odluke o odabiru ponuditelja, svim ostalim ponuditeljima vraća ponudbeno jamstvo u roku od 15 od dana donošenja odluke o odabiru ponuditelja u postupku,

– odredbu o pravu prodavatelja da ne mora prihvatiti niti jednu pristiglu ponudu za kupnju.

Članak 35.

Ponuditelj je dužan svojoj obvezujućoj ponudi priložiti ponudbeno jamstvo, koje može biti u obliku ponudbene bankarske garancije poznate domaće ili strane banke na iznos određen odlukom o početnoj cijeni ili uplatiti iznos u novcu na račun Agencije, kako je to navedeno u člancima 33. i 34. ove Uredbe.

Članak 36.

Ravnatelj Agencije imenuje Povjerenstvo za javno otvaranje ponuda koje otvara sve pristigle ponude, odbacuje nepotpune ponude i sastavlja zapisnik o javnom otvaranju.

Izvješće o provedenom javnom prikupljanju ponuda i analizu valjanih ponuda izrađuju stručne službe Agencije radi donošenja odluke o odabiru najboljeg ponuditelja.

Članak 37.

Najboljim ponuditeljem smatra se ponuditelj koji ponudi najvišu cijenu i ispunjava ostale uvjete natječaja.

Izabranom ponuditelju koji je odustao od svoje ponude ili nije uplatio kupovnu cijenu u ugovorenom roku, naplatit će se ponudbeno jamstvo.

Članak 38.

Ugovor o prodaji i prijenosu dionica s izabranim ponuditeljem sklopit će se najkasnije u roku 60 dana od dana donošenja odluke o odabiru najboljeg ponuditelja.

Članak 39.

Izabrani ponuditelj dužan je kupovnu cijenu platiti jednokratno, u roku 30 dana od dana sklapanja ugovora.

Članak 40.

U slučaju da ne bude iskazan interes za kupnju dionica ponuđenih javnim pozivom, donijet će se odluka o raspisivanju novog javnog poziva ili promjeni načina raspolaganja.

Ponuda dionica na uređenom tržištu kapitala

članak 41.

Na uređenom tržištu kapitala prodaju se dionice trgovačkih društava koje u temeljnom kapitalu društva predstavljaju udio manji od 50%, a koje dionice kotiraju na uređenom tržištu u posljednja 24 mjeseca prije donošenja odluke o prodaji.

Na uređenom tržištu kapitala mogu se prodavati i dionice trgovačkih društava koje u temeljnom kapitalu društva predstavljaju udio iznad 50%, a koje dionice kotiraju na uređenom tržištu u posljednja 3 mjeseca prije donošenja odluke o prodaji, pod uvjetom da se tom prodajom udio Republike Hrvatske u temeljnom kapitalu društva ne smanji ispod praga od 50%, odnosno 75%.

Agencija putem ovlaštenog investicijskog društva izlaže dionice društva na trgovinski sustav uređenog tržišta.

Agencija će na temelju Zakona o javnoj nabavi izabrati ovlašteno investicijsko društvo. Ovlašteno investicijsko društvo dužno je nakon realizacije prodaje dionica na uređenom tržištu do kraja trgovinskog dana dostaviti Agenciji izvješće o prodaji.

Ovlašteno investicijsko društvo prodaje dionice na uređenom tržištu sukladno uvjetima i nalozima Agencije.

Članak 42.

Lista dionica trgovačkih društava koje će se prodavati na uređenom tržištu kapitala posredstvom ovlaštenog investicijskog društva, objavljivat će se na web-stranicama Agencije.

Članak 43.

Početna cijena dionica koje se prodaju na uređenom tržištu, a kojima se trgovalo u posljednja 3 mjeseca koji prethode donošenju odluke o prodaji zadnja je prosječna dnevna cijena na uređenom tržištu objavljena na web-stranicama Zagrebačke burze prije davanja naloga ovlaštenom investicijskom društvu.

U slučaju da se u roku od 5 trgovinskih dana ne realizira prodaja dionica po utvrđenoj početnoj cijeni iz stavka 1. ovoga članka, svakih 5 trgovinskih dana vršit će se korekcija cijene na niže, sukladno ponudi i potražnji na tržištu, ali ne više od po 3% do konačne prodaje ili promjene načina raspolaganja.

Članak 44.

Početna cijena dionica koje se prodaju na uređenom tržištu, ali se njihovim dionicama nije trgovalo u posljednja 3 mjeseca koji prethode donošenju odluke o prodaji zadnja je poznata prosječna dnevna cijena na uređenom tržištu objavljena na web-stranicama Zagrebačke burze prije davanja naloga ovlaštenom investicijskom društvu.

U slučaju da se u roku od 5 trgovinskih dana ne realizira prodaja dionica po utvrđenoj početnoj cijeni iz stavka 1. ovoga članka, svakih 5 trgovinskih dana vršit će se korekcija cijene na niže, sukladno ponudi i potražnji na tržištu, ali ne više od po 6% do konačne prodaje ili promjene načina raspolaganja.

Preuzimanje dioničkih društava

Članak 45.

Prihvat ponude u postupku preuzimanja dioničkih društava koristi se kao način prodaje dionica u slučajevima predviđenima Zakonom o preuzimanju dioničkih društava.

Odluku o prihvatu ponude iz stavka 1. ovoga članka donose nadležna tijela Agencije sukladno odredbama članka 33. Zakona.

Istiskivanje manjinskih dioničara

Članak 46.

Prijenos dionica manjinskih dioničara koristi se u slučajevima predviđenim Zakonom o trgovačkim društvima.

Agencija može radi ocjene primjerenosti iznosa otpremnine koji je odredio glavni dioničar u slučaju iz stavka 1. ovoga članka, angažirati ovlaštenu osobu, primjenjujući na odgovarajući način odredbe članaka 4. i 5. ove Uredbe.

Kad Agencija angažira ovlaštenu osobu iz stavka 2. ovoga članka, ona je dužna izraditi procjenu vrijednosti društva, te dati mišljenje o primjerenosti iznosa određene otpremnine.

Javni poziv za dokapitalizaciju

Članak 47.

Agencija može donijeti odluku o sudjelovanju u dokapitalizaciji trgovačkog društva na temelju objavljenog javnog poziva za dokapitalizaciju.

Agencija može za vrednovanje poziva i analizu svoje pozicije u odnosu na društvo iz stavka 1. ovoga članka, angažirati ovlaštenu osobu primjenjujući na odgovarajući način odredbe članaka 4. i 5. ove Uredbe.

Kada Agencija angažira ovlaštenu osobu iz stavka 2. ovoga članka, ona je dužna izraditi procjenu vrijednosti društva, vlasničke pozicije Agencije (s obzirom na moguće razrjeđivanje vlasničke pozicije), te dati mišljenje o opravdanosti sudjelovanja u dokapitalizaciji društva.

III. PRODAJA POSLOVNIH UDJELA

Javno nadmetanje (javna dražba)

Članak 48.

Javnim nadmetanjem prodaju se poslovni udjeli trgovačkih društava koji u temeljnom kapitalu društva predstavljaju udio manji od 50% ili veći od 50%, u slučaju da temeljni kapital društva iznosi do 750.000,00 kuna.

Javno nadmetanje organizira i provodi Agencija, sukladno odluci o prodaji poslovnih udjela javnim nadmetanjem.

Javno nadmetanje za prodaju poslovnih udjela u trgovačkim društvima provodit će se uz odgovarajuću primjenu članaka 15. – 27. ove Uredbe.

Javno prikupljanje ponuda

Članak 49.

Javnim prikupljanjem ponuda prodaju se poslovni udjeli trgovačkih društava koji u temeljnom kapitalu društva predstavljaju udio veći od 50%, a čiji temeljni kapital prelazi iznos od 750.000,00 kuna, odnosno manji od 50% ukoliko se radi o društvu od posebnog državnog interesa.

Javno prikupljanje ponuda za prodaju poslovnih udjela u trgovačkim društvima provodit će se uz odgovarajuću primjenu članaka 29. – 40. ove Uredbe.

Javni poziv za dokapitalizaciju

Članak 50.

Javni poziv za dokapitalizaciju društva s ograničenom odgovornošću provodit će se uz odgovarajuću primjenu članka 47. ove Uredbe.

IV. POSEBNI UVJETI PRODAJE DIONICA I POSLOVNIH UDJELA

Članak 51.

Posebni uvjeti prodaje dionica i poslovnih udjela primjenjuju se za trgovačka društva u poteškoćama čija prodaja, zbog financijskog položaja trgovačkog društva, nije moguća drugačijim načinom. Posebni uvjeti prodaje dionica i poslovnih udjela primjenjuju se za dionice i poslovne udjele koji u temeljnom kapitalu društva predstavljaju udio veći od 50%.

Društvom u poteškoćama smatra se društvo koje je prezaduženo, iskazuje rast gubitaka, smanjenje ukupnog prihoda, rast zaliha, višak kapaciteta, smanjenje novčanih tokova, rast duga i pad neto-vrijednosti imovine, ali se s obzirom na djelatnost, vrstu imovine, te korištenjem drugih postojećih resursa može izraditi Program restrukturiranja koji će jamčiti dugoročnu održivost društva na tržištu i osigurati stabilnost u nastavku poslovanja ili u drugim slučajevima, kada to odluči Vlada Republike Hrvatske.

Pod posebnim uvjetima iz stavka 1. ovoga članka smatra se prodaja po početnoj cijeni od 1,00 kune, uz mogućnost otpisa potraživanja korisnika državnog proračuna u dijelu ili u cijelosti, te obveza ulaganja kupca u društvo, a što se određuje odlukom o prodaji.

Vlada Republike Hrvatske, sukladno članku 34. Zakona i članku 7. stavku 2. ove Uredbe donosi odluku o prodaji pod posebnim uvjetima.

Članak 52.

Agencija može angažirati ovlaštenu osobu te po potrebi pravnog savjetnika i revizorsko društvo, sukladno člancima 4. i 5. ove Uredbe prilikom provođenja posebnih uvjeta prodaje dionica i poslovnih udjela.

Članak 53.

U slučaju posebnih uvjeta prodaje dionica i poslovnih udjela pod uvjetima iz članka 51. ove Uredbe, ponuditelj uz ponudu mora priložiti Program restrukturiranja, sukladno Zakonu o državnim potporama. Program restrukturiranja izabranog ponuditelja odobren od Agencije za zaštitu tržišnog natjecanja, sastavni je dio ugovora o prodaji i prijenosu dionica ili poslovnih udjela.

Članak 54.

Prodaja dionica ili poslovnih udjela po posebnim uvjetima provodit će se uz odgovarajuću primjenu članaka 29. – 40. ove Uredbe.

V. POVLAČENJE VRIJEDNOSNIH PAPIRA S UVRŠTENJA NA UREĐENOM TRŽIŠTU

Članak 55.

Agencija može glasovati na skupštini trgovačkog društva protiv povlačenja dionica s uvrštenja na uređenom tržištu, kada to ocijeni opravdanim.

Agencija može, radi ocjene opravdanosti donošenje odluke o načinu glasanja o povlačenju dionica s uvrštenja na uređenom tržištu, angažirati ovlaštenu osobu primjenjujući na odgovarajući način odredbe članaka 4. i 5. ove Uredbe.

Kad Agencija angažira ovlaštenu osobu sukladno stavku 2. ovoga članka, ona je dužna izraditi procjenu vrijednosti društva, te dati mišljenje o opravdanosti donošenja odluke u svezi s povlačenjem dionica s uvrštenja na uređenom tržištu.

VI. ZAVRŠNE ODREDBE

Članak 56.

Agencija će u Strategiji i Planu upravljanja predvidjeti listu društva iz državnog portfelja, čije dionice će ustupiti bez naplate:

– hrvatskim ratnim vojnim invalidima iz Domovinskog rata i članovima obitelji smrtno stradalog, odnosno zatočenog ili nestalog hrvatskog branitelja iz Domovinskog rata, sukladno članku 51. Zakona,

– kao naknadu za oduzetu imovinu za vrijeme jugoslavenske komunističke vladavine, sukladno Zakonu o naknadi za imovinu oduzetu za vrijeme jugoslavenske komunističke vladavine.

Upravno vijeće donosi odluku kojom se utvrđuje lista društava i broj dionica koje će biti predviđene za dodjelu, sukladno stavku 1. ovoga članka, te će iste dionice biti izuzete od prodaje.

Članak 57.

Ova Uredba stupa na snagu osmoga dana od dana objave u »Narodnim novinama«.

Klasa: 423-01/11-01/01

Urbroj: 5030120-11-1

Zagreb, 12. svibnja 2011.

Predsjednica
Jadranka Kosor, dipl. iur., v. r.

Uredba, NN 64/2011-1415